Tidligere CIA-agent: Vi sendte Mandela i fengsel
Donald Rickard, som tidligere var USAs visekonsul i Durban og CIA-agent, har i et intervju med den britiske filmskaperen John Irvin fortalt at han var involvert i arrestasjonen av Nelson Mandela i 1962. Han forteller at arrestasjonen av Mandela ble sett på som helt nødvendig fordi amerikanerne trodde Mandela var «under total kontroll av Sovjetunionen», ifølge Sunday Times. – Han kunne ha startet en krig i Sør-Afrika, USA måtte ha blitt involvert, motvillig, og ting kunne ha gått til helvete, sier Rickard i intervjuet. – Vi var på randen her, og det måtte stoppes, noe som betød at Mandela måtte stoppes. Jeg satte en stopper for det, sier den tidligere agenten. Irvins film «Mandela’s Gun» handler om månedene før apartheid-motstanderen ble arrestert, og skal vises på filmfestivalen i Cannes denne uken. Mandela ble løslatt fra fengsel i 1990, og ble Sør-Afrikas president i perioden 1994 til 1999. Han døde i 2013, 95 år gammel. Donald Rickard døde i mars i år, to uker etter intervjuet med Irvin. CIA har ikke kommentert opplysningene. Les også: Den mest beundrede leder i sin tid
En tidligere amerikansk diplomat og CIA-agent hevder han tipset apartheid-regimet i Sør-Afrika, noe som skal ha ført til at Nelson Mandela ble arrestert og fengslet i 27 år.